SET บ่ายซึมตัว-ไร้ปัจจัยใหม่หนุนโบรกฯ ชู 9 หุ้น งบแจ่ม-ปันผลหรู
SET บ่ายซึมตัว-ไร้ปัจจัยใหม่หนุน พร้อมให้กรอบการแกว่งที่ 1,562-1,572 จุด โบรกฯ ชู 9 หุ้น งบแจ่ม-ปันผลหรู นำโดย KKP, TISCO, KTB, PTTGC, PLANB, WORK, EASON, SUSCO และ WORK
23 ก.พ. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (23 ก.พ.) ซึมตัวลงขาดปัจจัยขับเคลื่อนใหม่ และเม็ดเงินต่างชาติไม่เข้ามาเติม ด้านตลาดภูมิภาคส่วนใหญ่ติดลบเล็กน้อยหลังคงคาดการณ์เฟดขึ้นดอกเบี้ย 3 ครั้งในปีนี้เริ่มใน พ.ค.ส่วนบ้านเราในสัปดาห์หน้าเข้าสู่โค้งสุดท้ายประกาศงบฯ และมีตัวเลขเศรษฐกิจที่ต้องติดตามทั้ง CPI และส่งออก บ่ายนี้คาดตลาดฯซึมลง ให้กรอบการแกว่งที่ 1,562-1,572 จุด
นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยว่า ตลาดหุ้นไทยเช้านี้ซึมตัวลง ค่อนข้างแย่ เนื่องจากขาดปัจจัยขับเคลื่อนใหม่ และเม็ดเงินต่างชาติก็ไม่เข้ามาเติม
ด้านตลาดหุ้นในภูมิภาคเอเชียเช้านี้ส่วนใหญ่จะติดลบเล็กน้อยแค่ 0.1-0.2% ซึ่งตลาดฯ ยังคงคาดการณ์ว่าธนาคารกลางสหรัฐฯ (เฟด) จะปรับขึ้นอัตราดอกเบี้ย 3 ครั้งในปีนี้ โดยน่าจะเริ่มในเดือนพ.ค.
ส่วนบ้านเราในสัปดาห์หน้าก็จะเป็นช่วงโค้งสุดท้ายของการประกาศผลประกอบการของบริษัทจดทะเบียน รวมทั้งต้องติดตามตัวเลขเศรษฐกิจสำคัญของไทยทั้งอัตราเงินเฟ้อ (CPI) เดือน ก.พ.60 และภาวะการค้าระหว่างประเทศคือการนำเข้าและการส่งออกของเดือน ม.ค.60 แนวโน้มการลงทุนในช่วงบ่ายนี้ ตลาดฯคงจะซึมตัวลง พร้อมให้กรอบการแกว่งไว้ที่ 1,562-1,572 จุด
 
บล.ธนชาต ระบุในบทวิเคราะห์ (23 ก.พ.) SETเคลื่อนไหว sideways เน้นกลุ่มหุ้นกำไรดี ปันผลเด่นต่อไป การฟื้นตัวของ SET เมื่อวานนี้ยังไม่ทำให้แนวโน้มการ “พักฐาน” ของตลาดเปลี่ยนไป โดยกลุ่มหุ้นที่ให้ผลตอบแทนจากเงินปันผลสูงอย่าง KKP TISCO KTB รวมไปถึงกลุ่มหุ้นที่ผลการดำเนินงานเติบโตเด่น อย่าง PTTGC (ถึงแนวต้านแรกที่ 74 บาทแล้ว อาจมีแรงขายระยะสั้น) PLANB WORK EASON SUSCO คาดว่าจะ outperform ตลาด
ในขณะเดียวกัน “ซื้อ” WORK โดยกำไร 2560 ดีกว่าคาด และจะ Turnaround ตั้งแต่ ไตรมาส 1/60 แนะนำ ด้วยปัจจัยสนับสนุนจาก ผลการดำเนินงาน 2559 ที่ 199 ล้านบาท เพิ่มขึ้น 33% จากปีก่อนซึ่งดีกว่าที่คาดการณ์ไว้ โดยผลการดำเนินงานไตรมาส 4/59 ขาดทุนน้อยกว่าที่คาดแม้ว่าจะเป็นช่วงไว้อาลัย ขณะที่เม็ดเงินโฆษณาผ่าน Digital TV ฟื้นตัวตั้งแต่ปลายปีก่อน และคาดว่าจะเร่งตัวขึ้นในปีนี้ และการขึ้นค่าโฆษณาตั้งแต่ต้นปี และ Utilization rate โฆษณาที่เพิ่มขึ้นจะเป็นปัจจัยสนับสนุนกำไรเติบโตดีตั้งแต่ไตรมาส 1/60 เป็นต้นไป คาดการณ์กำไรปี 2560 ทั้งปีที่ 502 ล้านบาท หรือ เพิ่มขึ้น 153% จากปีก่อนขณะที่ทางเทคนิคมีจังหวะฟื้นตัว ด้วยปริมาณการซื้อขายที่เพิ่มขึ้น ด้วยเป้าหมายระยะสั้นที่ 54.0 บาท ที่เป็นจุดสูงสุดเดิม และถัดไปที่ 58 บาท
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่
PTTGC   มูลค่าการซื้อขาย 1,269.77 ล้านบาท ปิดที่  74.00 บาท เพิ่มขึ้น 2.50 บาท
KBANK   มูลค่าการซื้อขาย   827.60 ล้านบาท ปิดที่ 191.00 บาท ลดลง  2.00 บาท
AOT  มูลค่าการซื้อขาย   730.75 ล้านบาท ปิดที่  39.25 บาท ลดลง  0.50 บาท
PTT  มูลค่าการซื้อขาย   726.99 ล้านบาท ปิดที่ 398.00 บาท ลดลง  4.00 บาท
PTTEP   มูลค่าการซื้อขาย   640.57 ล้านบาท ปิดที่  92.75 บาท ลดลง  1.75 บาท          